**Museerne Helsingør Ledelsesberetning til Regnskab 2021**

**Væsentligste aktiviteter**

Museerne Helsingør skal med udgangspunkt i sit ansvarsområde sikre kulturarv i Danmark og udvikle betydning heraf i samspil med verden omkring os. Gennem de indbyrdes forbundne opgaver indsamling, registrering, bevaring, forskning og formidling skal museet i lokalt, nationalt og globalt perspektiv belyse forandring, variation og kontinuitet i menneskers livsvilkår fra middelalderen til nu.

Museerne Helsingør består af følgende afdelinger: Afdelingen for kulturarv og afdelingen for formidling.

Ved udgangen af året var 9 medarbejdere tilknyttet museet og derudover er en række frivillige involveret i museets arbejde. Ledergruppen på Museerne Helsingør består af museumsleder David Høyer og afdelingsleder Iben Vyff.

**Aktiviteter i forhold til budget og målsætning**

Aktiviteterne er gennemført i overensstemmelse med det budgetterede og med de målsætninger, der er opstillet for museet.

Den 1. marts tiltrådte museets nye leder. Museets ledelse har først og fremmest haft fokus på at følge den handlingsplan for kvalitetsvurderingen, som blev aftalt med Slots- og Kulturstyrelsen. Derfor er der udarbejdet og politisk vedtaget nye vedtægter, strategier samt nedsat et advisory board til at understøtte museets ledelse.

Museets virke var dermed først og fremmest påvirket af to større begivenheder. Udskillelsen af Flynderupgaard og nedlukninger og restriktioner som følge af Covid-19.

Som følge af en beslutning i Helsingør byråd udskiltes Flynderupgaardmuseet fra Museerne Helsingør. Det betød, at det kommunale tilskud til Museerne Helsingør reduceredes med ca. 1.8 millioner kr. Flynderupgaard og Museerne Helsingørs økonomi blev skilt ad pr. 1.1 2021. Administrativt blev museet og Flynderupgaard først adskilt pr. 1.3.

Udskillelsen af Flynderupgaard skete på baggrund af kvalitetsvurderingen fra 2020. Det betød, at Museerne Helsingørs samlede medarbejderstab samt tilskudsbeløb blev reduceret.

Covid-19 satte sit præg på museets aktiviteter, hvor museet en stor del året var underlagt restriktioner og nedlukning som følge af Covid-19. Dette satte sit præg på besøgstallet, hvor aflysningen af Sundtoldsmarkedet reducerede det samlede besøgstal betragteligt. Et vigende besøgstal på museets øvrige besøgssteder slog også igennem.

Personalemæssigt har året været præget af at en række medarbejdere opsagde deres stilling ved årsskiftet 2020/21. I alt fratrådte f fastansatte, fuldtidsmedarbejdere samt en projektansat deres stillinger. To ansatte i seniorjobordningen fratrådte naturligt, da deres stilling udløb.

Set i lyset af de mange fratrædelser har museets ledelse arbejdet på at sætte en ny organisation op med en større vægt på museumsfagligt uddannet personale. Der er ansat to nye museumsinspektører.

Fra den 1. marts var museet optaget af at afvikle sine aktiviteter på Flynderupgaard. Efter mere end 40 års museumsvirksomhed blev dette en omfattende opgave, der i flere henseender ikke er afsluttet.

**Formidling**

Afdelingen for formidling var optaget af at implementere to ekstraordinære bevillinger fra Helsingør Kommune til formidling i byrummet på henholdsvis værftet og i bykernen. På værftet opsattes fem såkaldte storytellere, der fortæller om værftets historie. Der blev endvidere lanceret en ny app for værftets historie. I bykernen udvikledes en ny byrumsudstilling ”Bag facaden”. På bymuseet blev opsat en ny særudstilling ”Mennesker fra en svunden tid”.

Besøgstallet følger fortsat en nedadgående udvikling.

|  |  |
| --- | --- |
| **Besøgstal** | **2021** |
| Helsingør Bymuseum | 2.612 |
| Værftsmuseet | 1.838 |
| Skibsklarergaarden | 1.947 |
| I alt | 6397 |

**Kulturarv**

Afdelingen for Kulturarv har været optaget af oprydning på magasiner og arkiv, samt flytningen fra Flynderupgaard. Forskningsprojektet ”Stemmer fra værftet” har også i dette år fyldt meget i afdelingen. Størstedelen af de lovede interviews med tidligere ansatte på bl.a. værftet i Helsingør blev foretaget, 2 artikler blev publiceret i relation til projektet og projektet er blevet præsenteret og diskuteret i danske og internationale sammenhænge. ”Stemmer fra værftet” har endvidere ført et nordisk samarbejde med sig, Nordic Voices, hvor Museerne Helsingør i en tre-årig periode skal samarbejde med forskere fra Malmø Universitet, Turku Universitet og Roskilde Universitet. Samarbejdet sker på baggrund af en bevilling fra “The Joint Committee for Nordic research councils in the Humanities and Social Sciences”.